На основу члана 34. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС, 36/11 и 12/20), члана 100. Закона о општем управном поступку („Службени гласник РС“, бр. 18/16 и 95/18 – аутентично тумачење) и члана 5. Уредбе о мерама за време ванредног стања („Службени гласник РС“, број 31/20),

 Општинска изборна комисија, на седници одржаној 16. марта 2020. године, донела је

Р Е Ш Е Њ Е

О ПРЕКИДУ СВИХ ИЗБОРНИХ РАДЊИ У СПРОВОЂЕЊУ ИЗБОРА ЗА ОДБОРНИКЕ У СО РАЧА, РАСПИСАНИХ ЗА 26. АПРИЛ 2020. ГОДИНЕ

 1. Прекидају се све изборне радње у спровођењу избора за одборнике СО Рача, расписаних за 26. април 2020. године, док важи Одлука о проглашењу ванредног стања („Службени гласник РС“, број 31/20)

 2. Престају да теку сви рокови за вршење изборних радњи у поступку спровођења избора из тачке 1. овог решења, утврђени Законом о избору народних посланика, Законом о jединственом бирачком списку („Службени гласник РС“, бр. 104/09 и 99/11) и Законом о локалним изборима и Роковник ОИК општине Рача за спровођење изборних радњи.

 3. Нови рокови за вршење изборних радњи у поступку спровођења избора одборнике СО Рача, биће утврђени у складу са временом наставка спровођења изборних радњи које ће бити установљено одлуком о престанку ванредног стања, када се за то стекну услови.

 4. Све до сада предузете изборне радње у поступку спровођења избора из тачке 1. овог решења остају на правној снази.

 5. Ово решење ступа на снагу даном доношења.

 6. Решење објавити у „Службеном гласнику Општине Рача“ и званичној интернет презентацији општине Рача.

О б р а з л о ж е њ е

 Одлуком о проглашењу ванредног стања, коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

 Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије“, 16. марта 2020. године.

 Чланом 5. наведене уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће време наставка спровођења изборних радњи бити установљено одлуком о престанку ванредног стања, када се за то стекну услови.

 У складу са наведеним, Општинска изборна комисија, као орган који спроводи поступак избора за одборнике у СО Рача, доноси решење о прекиду изборних радњи, за време док траје ванредно стање, с тим да ће се изборни процес, укључујући и рокове за вршење изборних радњи, наставити у складу са одлуком о престанку ванредног стања, што ће бити уређено посебним актом Општинске изборне комисије општине Рача.

**Упутство о правном средству:** Против овог решења може се поднети приговор ОИК општине Рача у року од 24 часа од часа доношења Решења.

Број: 013-43/2020-I-04

У Рачи, 16. марта 2020. године

**ОПШТИСНКА ИЗБОРНА КОМИСИЈА ОПШТИНЕ РАЧА**

ПРЕДСЕДНИК

 Немања Лугавац